**AZ ELTE ÁLTALÁNOS SZERZŐDÉSI FELTÉTELEI**

**vállalkozási szerződésekhez**

**hatályos: 2020. november 23-tól**

1. **Az Általános Szerződési Feltételek hatálya, szerződéskötés**
   1. A jelen Általános Szerződési Feltételek (a továbbiakban ÁSZF) hatálya az Eötvös Loránd Tudományegyetem (székhely: 1053 Budapest, Egyetem tér 1-3., adószám: 15308744-2-41, a továbbiakban: Megrendelő) által kötött azon vállalkozási szerződésekre (a továbbiakban: egyedi szerződés) terjed ki, amelyeket a Megrendelő természetes és jogi személyekkel, szervezetekkel (továbbiakban: Vállalkozó) köt és amelyek a jelen ÁSZF-re hivatkoznak.
   2. A jelen ÁSZF alapján a Megrendelő a vagyonkezelésében vagy használatában lévő ingatlanokon végzendő építőipari kivitelezéssel illetve műszaki üzemeltetési jellegű tevékenységekkel (karbantartás, javítás) kapcsolatos egyedi szerződéseket köt.
   3. A Megrendelő az egyedi szerződést – amennyiben ezt jogszabály előírja – a beszerzési igény becsült értékének figyelembe vételével lefolytatott közbeszerzési értékhatár alatti versenyeztetés eljárás alapján, írásban köti meg a Vállalkozóval, mint nyertes ajánlattevővel. Amennyiben jogszabály ezek szükségességét előírja, az árazatlan költségvetési kiírást és a kivitelezési tervdokumentációt a Megrendelő ajánlatkérése tartalmazza.
   4. Az ÁSZF elválaszthatatlan mellékletét képezi a Vállalkozóval kötött egyedi szerződésnek. A Felek jogviszonyára az egyedi szerződés az ÁSZF-ben foglalt rendelkezésekkel együtt alkalmazandó. A jelen ÁSZF-ben rögzített szabályoktól eltérni, azokat kiegészíteni az egyedi szerződésben lehet. Amennyiben az ÁSZF és az egyedi szerződés azonos tárgyú rendelkezései között eltérés van, az Egyedi szerződés rendelkezései az irányadók.
2. **A teljesítésre vonatkozó rendelkezések**
   1. A Felek az egyedi szerződés teljesítése során kölcsönösen együttműködve kötelesek eljárni. A Felek kötelesek egymást minden olyan körülményről tájékoztatni és értesíteni, amely az egyedi szerződés teljesítését befolyásolja, veszélyezteti, illetve gátolja. A Vállalkozó a munkálatok végzésére és a megvalósításra jelentőséggel bíró (műszaki megoldás, határidő) észrevételeiről haladéktalanul köteles írásban vagy emailben, sürgős esetben rövid úton (telefonon) is a Megrendelőt tájékoztatni.
   2. A Megrendelő a közreműködő műszaki ellenőr(ök) nevéről, jogosultsági köréről, értesítési címéről, telefonszámáról, elektronikus levelezési címéről, valamint jogosultságairól a szerződéskötéssel egyidejűleg, a szerződéshez csatolt mellékletben tájékoztatja a Vállalkozót. Ugyanezen mellékletben rögzítik a felek a Vállalkozó felelős műszaki vezetőjének (ennek hiányában kijelölt munkairányítója, a továbbiakban felelős műszaki vezető) nevét, értesítési címét, telefonszámát, elektronikus levelezési címét, valamint azoknak a személyeknek az adatait, akiket a felelős műszaki vezető egyes tevékenységek, illetve építési-szerelési szakterületek irányításával esetlegesen megbíz, továbbá a kivitelezés kapcsán az e-építési naplóban megnevezni szükséges további személyeket, adatokat. E személyek illetve adataik változásáról a másik fél szerződéses kapcsolattartóját haladéktalanul értesíteni kell elektronikus formában, de a változás szerződésmódosítást nem igényel.
   3. A Vállalkozó köteles az egyedi szerződésben meghatározott munkák elvégzésére a megjelölt határidőre, illetve az esetlegesen részletezett ütemezés szerint. A Vállalkozó elfogadja, hogy amennyiben a felek az egyedi szerződésben fix határidőben állapodtak meg, a Megrendelőnek a teljesítési határidő betartásához különös érdeke fűződik, annak elmulasztása adott esetben számára jelentős kárral járhat.
   4. A Vállalkozó szavatolja, hogy a teljesítéshez kellő szakismerettel és tapasztalattal rendelkezik, birtokában van a szükséges jogosultságoknak, engedélyeknek, tudásnak, szakembernek, eszköznek, anyagnak és pénzügyi forrásoknak, és ezeket folyamatosan képes biztosítani. Amennyiben a szerződésben fel nem tüntetett engedély, hozzájárulás, bejelentés, jogosultság vagy más hasonló szükséges a teljesítéshez, arról a Vállalkozó kötelezettsége saját költségén gondoskodni, a Megrendelővel egyeztetetten.
   5. A Vállalkozó viseli annak jogkövetkezményét, ha a munkaterületet nem vizsgálta meg, mérte fel megfelelően, a munkavégzést és az organizációt érintő körülményekről kellő gondossággal nem tájékozódott, illetve a rendelkezésre bocsátott terv- és egyéb dokumentáció hiányosságát – amelyet a tőle elvárható szakmai gondosság mellett észlelnie kellett volna – az ajánlattételt megelőzően nem jelezte.
   6. A jogszabály szerint szükséges tervek szolgáltatása az ajánlatkéréssel egyidejűleg történik, az általa rendelkezésre bocsátott terveken esetlegesen szükséges utólagos módosításokat is a Megrendelő végezteti el. Amennyiben a Megrendelő a kivitelezéshez szükséges terveket a Vállalkozó rendelkezésére bocsátja, azokat a Vállalkozó kizárólag a tárgyi szerződés teljesítése érdekében, annak időbeli hatálya alatt jogosult felhasználni, és nem jogosult azokat – jogosan igénybevett alvállalkozóit, továbbá a (szak)hatóságokat kivéve – harmadik személynek átadni, hozzáférhetővé tenni vagy módosítani. Amennyiben az ajánlatkérés (rész)terveket nem tartalmazott, a tervek beszerzése – a Megrendelővel egyeztetetten – a Vállalkozó feladatát képezi.
   7. A Megrendelő jogosult a tervek módosítására, amennyiben a kiváltott műszaki megoldás az eredeti műszaki megoldásnak az ajánlatban szereplő költségének és a kivitelezés idejének túllépésével nem jár (egyenértékű). A Vállalkozó a tervmódosítás végrehajtása előtt köteles a műszaki megoldások egyenértékűségét megvizsgálni, arról a Megrendelőnek igény esetén nyilatkozni, és e nyilatkozatát felhívásra igazolni. Amennyiben az eltérésre a Vállalkozó nem hívja fel előzetesen a Megrendelő figyelmét, ezzel kapcsolatban a Megrendelővel szemben igényt nem érvényesíthet.
   8. A Megrendelő a munkavégzés megkezdéséig illetőleg szükség szerint azt követően is folyamatosan tájékoztatja a Vállalkozót az egyedi szerződésben előírt kötelezettségei teljesítéséhez szükséges információkról, a vonatkozó tűz-, munkavédelmi-vagyonvédelmi-, balesetvédelmi és biztonsági előírásokról.
   9. Amennyiben jogszabály szerint az kötelező, az e-építési naplót a szerződéskötést követő munkanapon meg kell nyitni.
   10. A Megrendelő köteles a munkavégzés helyét (munkaterületet) munkavégzésre alkalmas állapotban a Vállalkozó rendelkezésére bocsátani, átadás-átvételi jegyzőkönyv felvétele mellett, rögzítve benne az átadás tényét és a bármelyikük által lényegesnek tartott átadási körülményeket. A Vállalkozó az egyedi szerződés alapján a Megrendelő által meghatározott időpontban köteles a munkaterületet megvizsgálni, és azt átvenni, vagy az átvételt akadályozó körülményeket megjelölni. Vita esetén a Vállalkozó köteles bizonyítani, hogy az akadályozó körülmény olyan időpontban keletkezett, amikor azt az ajánlattétel során már nem tudta figyelembe venni, egyébként az átvételre és az akadályozó körülmény elhárítására saját költségén köteles. A Vállalkozó az átadás-átvételi jegyzőkönyv aláírásával elismeri, hogy a munkaterületet megvizsgálta, felmérte és azt az egyedi szerződés és mellékletei szerinti műszaki tartalom megvalósítására alkalmasnak találja. A Vállalkozó köteles gondoskodni a munkaterület megfelelő, biztonságos lehatárolásáról és őrzéséről.
   11. A Megrendelő és a Vállalkozó 7-14 naponta – a Megrendelő által a munkaterület átadásakor pontosan meghatározott gyakorisággal és időpontokban – legalább egy alkalommal kooperációs egyeztetést tart a Vállalkozó felelős műszaki vezetője és a műszaki ellenőr részvételével. A felelős műszaki vezető köteles – a munkavégzés felfüggesztésének terhe mellett – a kooperációkon, valamint a műszaki ellenőr által kezdeményezett valamennyi egyéb egyeztetésen személyesen részt venni, és részvételét az építési naplóba tett bejegyzéssel igazolni.
   12. A kivitelezés során kizárólag a terveknek és a vonatkozó szabványoknak megfelelő, akkreditált minősítő szervezet által bevizsgált és megfelelő minősítéssel rendelkező I. osztályú anyagok építhetők be.

A Vállalkozó a költségvetésben kiírt anyagokat – kivételes esetben, kizárólag a Megrendelő előzetes jóváhagyása után – jogosult, a Megrendelő igénye esetén köteles megfelelő időben beszerezhető, azonos műszaki paraméterű és használati értékű más anyaggal helyettesíteni. E körülményeket a Vállalkozó felhívásra köteles igazolni.

A Megrendelő a teljesítés során rendelkezhet úgy, hogy a Vállalkozó a fontosabb belső szerkezetek, külső és belső nyílászárók, külső és belső világítótestek, anyagok, felületek, burkolatok, épülettartozékok, felszerelési tárgyak – a funkció és a jellemző szín, forma, anyag, felület bemutatására alkalmas – mintáit köteles a Megrendelőnek legalább az adott munkanem megkezdése előtt bemutatni. Több – legalább három eltérő, de műszakilag az adott funkció ellátására alkalmas – minta bemutatásával, 8 napos határidő tűzése mellett biztosítani kell Megrendelő számára a választási lehetőséget. Amennyiben Megrendelő a fenti határidőn belül úgy nyilatkozik, hogy a bemutatott minták részére nem elfogadhatóak, további 8 napon belül jogosult a beépítésre kerülő azonos funkcionális értékű és költségigényű, és a piacon a munkanem megkezdéséig a piacon szokásos feltételek mellett beszerezhető anyagot, berendezést, felszerelési tárgyat meghatározni, vagy Vállalkozót felhívni új minták bemutatására 8 napon belül, a 8 napos véleményezési határidő ismételt kitűzése mellett, az előbbi szabályok megfelelő alkalmazásával. A fenti határidők eredménytelen eltelte esetén a Vállalkozó maga jogosult a beépítésre kerülő anyagokat, berendezési és felszerelési tárgyakat meghatározni.

* 1. A Vállalkozó a munka végzése során köteles megfelelő képzettségű, végzettségű és gyakorlati, szakmai tapasztalattal rendelkező személyeket alkalmazni. Vállalkozó a jogszabály által előírt esetben felelős műszaki vezető alkalmazására, egyébként munkairányító személy kijelölésére köteles. A teljesítésben részt vevő személyek kötelesek munkavégzésre alkalmas állapotban, tiszta, a cégnevet feltüntető munkaruhában megjelenni a Megrendelőnél és ott kulturált viselkedést tanúsítani – ellenkező esetben a Megrendelő jogosult a munkavégzést felfüggeszteni és azonnali cseréjüket követelni. Az épület munkaterületen kívüli részeibe a Vállalkozó érdekkörébe tartozó személyek csak a műszaki ellenőr előzetes engedélyével léphetnek be.
  2. A Vállalkozó köteles megtenni a szükséges intézkedéseket a tevékenységével összefüggő esetleges károk, balesetek, sérülések elkerülése érdekében, köteles a munkavédelmi, biztonságvédelmi, tűzvédelmi és környezetvédelmi szabályokat a tevékenység végzése során betartani és betartatni, az ezen kötelezettség elmulasztásából eredő a Megrendelőnek, illetve harmadik személyeknek okozott károkért felelősséggel tartozik.

Amennyiben a Vállalkozó a munkáját működő ingatlanon (épületben) végzi, fokozott figyelmet köteles fordítani arra, hogy a munkaterületén kívül eső épületrészek folyamatosan és biztonságosan üzemeltethetők maradjanak, és gondoskodnia kell a kollektív védelemről (így különösen közlekedő utak lehatrolásáról).

* 1. A Vállalkozó kifejezetten tudomásul veszi a teljesítés helyének sajátosságait, azt a körülményt, hogy az épületben egyidejűleg több vállalkozó végzi (végezheti) munkáját, akikkel köteles együttműködni, illetve vita esetén a műszaki ellenőr utasításait követni.
  2. Vállalkozó a munkavégzés során az építéssel összefüggő zaj, rezgés, por, stb. szennyezés megszüntetésére, illetve korlátozásra vonatkozó előírásokat köteles betartani. A Vállalkozó a munkaterületekről és megközelítési útvonalakról köteles a munkavégzéssel okozott szennyeződést folyamatosan eltávolítani. A kivitelezés során meg kell oldani az építési-, veszélyes és kommunális hulladékok és anyagok elkülönített, szakszerű tárolását. A kivitelezés során keletkező hulladékok – engedéllyel rendelkező kezelőhöz történő – elszállítására (elszállíttatására) a Vállalkozó kötelezett. A munkák végeztével finomtakarítást kell végezni. Amennyiben a Vállalkozó a jelen rendelkezés szerinti kötelezettségét felszólítás ellenére sem teljesíti, a tisztítást, hulladékelszállítást a Megrendelő a Vállalkozó költségére elvégeztetheti. Az esetleges bontási munkák során a Vállalkozó köteles betartani a műszaki ellenőr utasításait (pl. kibontott anyagok elhelyezése), és köteles gondoskodni a bontást követően a Megrendelő által hasznosítani kívánt anyagok megóvásáról és szakszerű elhelyezéséről.
  3. A Vállalkozó feladata a munkaterület mellett a megközelítési útvonalaknak, illetve az épület környezetének a kivitelezés befejezését követő helyreállítása is (beleértve a károsodott zöldfelületek, burkolatok szükség szerinti helyreállítását is).
  4. A feladat teljesítéséhez indokolt mértékben szükséges esetleges elektromos áram-, fűtés-, világítás-, és vízellátás költsége – a Felek esetleges eltérő megállapodásától eltekintve – Megrendelőt terheli.
  5. Amennyiben a munkálatok elvégzése során további engedélyre, hozzájárulásra van szükség (így különösen közterület igénybevétele miatt), az engedélyt a Vállalkozó köteles beszerezni és költségét viselni.
  6. A Megrendelő jogosult a szerződés teljesítését felfüggeszteni, erről köteles a Vállalkozót írásban értesíteni. Az értesítésben a Megrendelő megjelöli, hogy a munkálatokat mely időponttól, várhatóan mely időpontig, meghatározott részükben vagy egészükben kell-e felfüggeszteni. A felfüggesztés kezdete az értesítés Vállalkozó általi kézhezvétele vagy az abban megjelölt későbbi időpont. A szerződés teljesítésének felfüggesztéséről történt értesítést követően 2 munkanapon belül a Vállalkozó köteles írásban értesíteni a Megrendelőt a munkálatok felfüggesztése következtében szükséges intézkedésekről (technológiailag indokolt munkák, állagmegóvás, őrzés stb.), a készültségi fokról, díjigényéről és a felfüggesztés költségeiről. A megjelölt intézkedések jóváhagyásáról a Megrendelő 3 munkanapon belül dönt. Vállalkozó az értesítés kézhezvételét követően a felfüggesztéssel érintett körben csak a Megrendelő által jóváhagyott munkálatokat jogosult és köteles elvégezni. A felfüggesztés időtartamával a teljesítési határidő meghosszabbodik. A Vállalkozó 10 munkanapot meghaladó időtartamú felfüggesztés esetén műszaki szemle tartását és a készültségi fok megállapítását és az annak megfelelő díjrész kifizetését igényelheti. A Vállalkozó a felfüggesztéssel közvetlen összefüggésben a felfüggesztés időtartama alatt igazoltan felmerülő, Megrendelővel előzetesen egyeztetett, szükséges többletköltségeiről a felfüggesztés megszűnésekor (30 napot meghaladó időtartamú felfüggesztés esetén a 30. napon, majd havonta) jogosult számlát benyújtani, amennyiben a felfüggesztésre nem a Vállalkozónak felróható, illetve érdekkörébe tartozó okból kerül sor. A Vállalkozó a felfüggesztéssel összefüggésben egyéb igényt a Megrendelővel szemben nem érvényesíthet. A Megrendelő a felfüggesztés megszüntetéséről írásban, 5 nappal – 60 napot elérő felfüggesztés esetén 15 nappal – előre értesíti a Vállalkozót, aki a felfüggesztés megszűnését követően köteles a munkálatokat folytatni. 90 napot elérő felfüggesztés esetén a Vállakozó jogosult a szerződést felmondani.
  7. Amennyiben pótmunka elvégzése válik szükségessé vagy erre megrendelői igény merül fel, annak pontos feltételeiről a Felek külön írásban állapodnak meg. A Megrendelő igénye esetén a Vállalkozó a pótmunka elvégzésére köteles. Pótmunkának minősülnek azon munkák, amelyek nem képezik az egyedi szerződés szerinti feladat részét, és amelyek elvégzése nem teszi a Vállalkozó feladatát aránytalanul terhesebbé (a Felek megállapodnak, hogy a szerződés szerinti díj 10%-át meg nem haladó értékű pótmunka – A Vállalkozó által alátámasztott rendkívüli indok hiányában – ilyennek tekintendő). A pótmunkák vállalkozási díját az eredeti költségvetésben szereplő anyagok, munkanemek esetén az ott megadott egységárak és rezsióradíjak alapján kell kalkulálni. A mennyiségek meghatározása a műszaki ellenőr által jóváhagyott előzetes felmérés alapján történik. Az eredeti költségvetésben nem szereplő tételekkel illetve a mennyiségekkel kapcsolatos vita esetén a TERC V.I.P. Bronz költségvetés-készítő program („ÖN” felújítási normarendszer) adatait (anyagárak, normaidők, gépköltség) kell alkalmazni, az anyagok esetén legfeljebb 5% anyagigazgatási díj felszámításával. A Vállalkozó köteles a pótmunka felmerülésének észlelésekor, vagy egyébként a Megrendelő felhívásra 3 munkanapon belül a felmérést és a díjkalkulációt elkészíteni. A Vállalkozó köteles azoknak a munkaszervezési intézkedéseknek a megtételére, amelyek mellett a pótmunka az eredeti határidőben elvégezhető, egyébként a díjkalkuláció részeként köteles az igényelt póthatáridőt – alátámasztással együtt – megadni. Ha a felek a szerződésben fix határidőben állapodtak meg, a pótmunkára tekintettel is csak rendkívüli körülmény fennállása által indokolt időtartamban. Ha a díjkalkulációt a Megrendelő – az esetlegesen szükséges javításokkal – írásban visszaigazolja, amellyel a pótmunka megrendeltnek minősül. Amennyiben tartalékkeret került meghatározásra, az annak terhére elszámolható pótmunkát a műszaki ellenőr hagyja jóvá.
  8. A Vállalkozó köteles külön költség- vagy díjigény nélkül, az eredeti határidőben elvégezni a szerződés tartalmát képező, de a vállalkozói díj meghatározásánál figyelembe nem vett munkát és az olyan munkát is, amely nélkül a feladat rendeltetésszerű használatra alkalmas megvalósítása nem történhet meg (többletmunka). A Megrendelő – előzetes jóváhagyást követően – köteles megtéríteni a Vállalkozónak a többletmunkával kapcsolatban felmerült olyan költségét, amely a szerződés megkötésének időpontjában az elvárható gondosság mellett nem volt előrelátható, erre a pótmunka megrendelésének és elszámolásának szabályai – a határidőre vonatkozó rendelkezéseket is ideértve – megfelelően irányadók.
  9. A Vállalkozó köteles a műszaki ellenőrök és a Megrendelő által írásban meghatalmazott egyéb személyek munkaterületre való belépését és a szerződésszerű munkavégzés teljeskörű ellenőrzését lehetővé tenni, továbbá részükre minden szükséges felvilágosítást haladéktalanul megadni, és a kivitelezést érintő dokumentumokba betekintést biztosítani. A Vállalkozó által készített, eltakarásra kerülő munkarészeket csak a műszaki ellenőr építési naplóban rögzített engedélyét, valamint az eltakarásra kerülő részek fényképes (.jpeg) formátumú dokumentálását követően lehet eltakarni.
  10. A Megrendelő a Vállalkozótól esetileg – 30 napot meghaladó munkavégzés esetén meghatározott rendszerességgel is – jelentést kérhet, amely az időszaki munkavégzés eredményeit röviden bemutató, az ütemtervtől való esetleges eltérést és annak indokait, a szerződésszerű teljesítést esetlegesen akadályozó, vagy a jövőben előre láthatólag veszélyeztető körülményeket és tényleges vagy jövőben előre láthatólag lehetséges következményeiket tartalmazó, a Vállalkozó által elkészített és a Megrendelőnek elektronikusan megküldött szöveges összefoglaló, amelynek mellékletét képezi az esetlegesen készült fényképes dokumentáció, valamint a Megrendelő tájékoztatása szempontjából lényeges egyéb iratok.
  11. A Vállalkozó nem mentesül a szerződésszegés jogkövetkezményei alól, ha a Megrendelő az ellenőrzést elmulasztotta vagy nem megfelelően végezte el.
  12. A szerződés tárgyát képező munkák elvégzését követően a Megrendelő részéről a munkák átvételére, a teljesítés igazolására (műszaki) átadás-átvétel alapján kerül sor, amelyen a Megrendelőt a műszaki ellenőr vagy egyéb erre felhatalmazott személy képviseli. Amennyiben a felek részhatáridőkben állapodtak meg, az egyes szakaszok készre jelentését követően műszaki szemlét tartanak, amelynek során megtekintik az elkészült munkarészeket (valamint vita esetén a szükség szerinti vizsgálatokat elvégzik illetve nyilatkozatokat beszerzik), azzal a céllal, hogy a Megrendelő megállapíthassa, hogy az építési-szerelési munkával a Vállalkozó milyen készültségi fokot ért el. A műszaki szemlére az átadás-átvétel szabályait megfelelően alkalmazni kell, az értelemszerű eltérésekkel.
  13. A munka készre jelentésekor a Vállalkozó tűzi ki a (műszaki) átadás-átvétel megkezdését, annak időpontja a Megrendelő hozzájárulása nélkül nem tűzhető ki az erről szóló értesítés Megrendelő általi kézhezvételét megelőző 5 munkanapon belüli időpontra. Az átadás-átvételi eljárást az egyedi szerződésben meghatározott időtartamon belül be kell fejezni. Az átadás-átvételi eljárás megkezdésének feltétele a munkaterület visszavételre alkalmas állapota, ideértve az anyag- és hulladékszállítási útvonalak és környezetük megtisztított, helyreállított állapotát, és ezek, valamint a Munkaterületnek a Vállalkozó által be nem épített anyagoktól, felszerelésektől, berendezésektől, valamint a Vállalkozó eszközeitől való mentességét is.
  14. A Vállalkozó köteles az átadás-átvételi eljárás megkezdéséig, de legkésőbb annak befejezéséig, iratjegyzékkel együtt a Megrendelő rendelkezésére bocsátani az szerződés szerinti munka, a beépített anyagok, eszközök és berendezések minőségét igazoló bizonylatokat, a gyártóművi és a hazai honosítási műbizonylatokat, gyártmányterveket, a szükséges vizsgálati eredmények okmányait és valamennyi, egyéb jogszabályban vagy az egyedi szerződésben előírt, illetve a teljesítés szerződésszerűségének megvizsgálásához, valamint a rendeltetésszerű használathoz szükséges dokumentumot, köztük – jogszabályi előírás esetén – a megvalósulási tervdokumentációt (.pdf formátumban is, CD-n). Idegen nyelvű iratokhoz mellékelni kell azok hiteles vagy szakfordító által elkészített fordítását.
  15. Az átadás-átvételi vizsgálatokhoz, próbákhoz a Vállalkozó köteles a megfelelő szakszemélyzet jelenlétét és az azonnali hibajavítás feltételeit biztosítani.
  16. A hibák, hiányosságok értékének megállapításánál a pótmunka árazására vonatkozó szabályokat kell irányadónak tekinteni. A hibajegyzékben szereplő hibák javítását azonnal meg kell kezdeni és folyamatosan kell végezni.
  17. Az átadás-átvételi eljárás keretében a Felek jegyzőkönyvet vesznek fel, amelyben – a vonatkozó jogszabályokban meghatározottakon túl – rögzítendő:

1. az átadás-átvétel során elvégzett vizsgálatok, próbák ténye és eredménye,
2. a teljesítésnek a Megrendelő által esetlegesen felfedezett hiányai, hibái, szükség szerinti dokumentálása, a Vállalkozó ezekkel kapcsolatos nyilatkozata,
3. az erre tekintettel a vállalkozói díjból a hibák kijavításáig, a hiányok pótlásáig visszatartott összegre, az érvényesíteni kívánt igényekre, illetve az egyéb, jogszabályok szerinti tényekre vonatkozó nyilatkozatok, egyéb okiratok.
   1. Az átadás-átvétel sikeres, amennyiben a munka az egyedi szerződésben és mellékleteiben foglalt műszaki tartalomnak, valamint a jogszabályoknak és a Megrendelő utasításainak megfelelően, hiba- és hiánymentesen került kivitelezésre, és ezt a Felek az átadás-átvételről szóló jegyzőkönyvben egyezően rögzítették. A Megrendelő kisebb hibák, hiányosságok alapján is jogosult az átvétel megtagadására, amennyiben azok más hibákkal, hiányokkal összefüggésben, illetve a kijavításukkal, pótlásukkal járó munkák folytán akár részlegesen akadályozzák a zavartalan használatot, vagy mennyiségük vagy egyéb ok folytán összességükben jelentős hibának tekinthetők.
   2. Amennyiben a Megrendelő az átvételt megtagadta, akkor az átadás-átvétel sikertelennek minősül és a jegyzőkönyvben az újabb átadás-átvételre póthatáridőt tűz ki. Amennyiben az átadás-átvételi eljárás során a Megrendelő a felajánlott teljesítést nem veszi át, a késedelem jogkövetkezményei éppúgy beállnak, mintha annak kitűzésére illetve megkezdésére nem került volna sor.
   3. Az átadás-átvételi eljáráson a Megrendelő a munkaterületet illetve annak egy részét – jegyzőkönyvben rögzítetten – birtokába visszaveheti, ennek hiányában az a hibák, hiányosságok kijavításáig a Vállalkozó birtokában marad. Ettől eltérően építési kivitelezési tevékenység esetén a Vállalkozó a teljesítésigazolás kiadásáig, illetőleg a teljesítésigazolás alapján kiállított számla ellenértékének kiegyenlítéséig a munkaterületet birtokában tartja, amennyiben az átadás-átvétel során jegyzőkönyvben rögíztetten így nyilatkozik.
   4. A kivitelezésért, a munkaterületért, a Megrendelőnél tárolt anyagokért, eszközökért, berendezésekért a kárveszélyt az átadás-átvétel időpontjáig – illetve amennyiben az későbbi, a birtokbaadásig – a Vállalkozó viseli.
   5. A Felek kifejezetten rögzítik, hogy a műszaki szemle és az átadás-átvételi eljárás jegyzőkönyve a teljesítés igazolására nem szolgál, a teljesítésigazolásról külön okiratot kell kiállítani.
4. **Vállalkozói díj, fizetési feltételek**
   1. A Vállalkozó szerződésszerű teljesítése esetén a Megrendelő vállalkozói díj fizetésére köteles az egyedi szerződésben meghatározott összegben és módon. Az egyedi szerződés aláírásával a Megrendelő kijelenti, hogy a szerződésben meghatározott tevékenység ellenértékének pénzügyi fedezetével rendelkezik.
   2. Amennyiben Felek előleg fizetésében állapodnak meg, az előleget a Vállalkozó kizárólag a tárgyi szerződés teljesítése érdekében használhatja fel. Az előleget elsősorban a teljesítéshez szükséges anyagok, beépítendő eszközök, berendezések beszerzésére kell fordítani. A Megrendelő igényelheti ezeknek a munkaterületen vagy más általa rendelkezésre bocsátott helyszínre szállítását meghatározott határidőre, amelyek a Megrendelőhöz történő beszállítással – amelyről a Megrendelő jegyzőkönyv felvételét igényelheti – a Megrendelő tulajdonába kerülnek, onnan csak a Megrendelő engedélyével szállíthatók el. A Megrendelő az előleget díjbekérő alapján fizeti ki a Vállalkozónak a szerződésben illetve a díjbekérőben megjelölt fizetési számlaszámára. A Vállalkozó az összeg számláján történő jóváírását követően haladéktalanul köteles gondoskodni a hatályos jogszabályok szerinti számla kiállításáról és Megrendelő részére történő megküldéséről. A kapott előleget a szerződésben meghatározott fizetési ütemezés alapján kiállítandó részszámlák összegébe egyenlő részletekre felosztva kell beszámítani.
   3. A Felek rögzítik, hogy a vállalkozói díj átalánydíj, az az egyedi szerződés tárgyát képező munkák, feladatok ellátásával összefüggésben valamennyi ésszerűen és rendeltetésszerűen felmerülő költséget, az esetlegesen igénybe vett alvállalkozó díját is tartalmazza, így azon felül Vállalkozó semmilyen jogcímen nem jogosult egyéb díj- vagy költségtérítésre.
   4. A pótmunkák ellenértéke illetve a többletmunka esetlegesen megtérítendő költsége a végszámlában számolható el, tartalékkeret kikötése esetén annak terhére, a Megrendelőnek a jelen ÁSZF rendelkezései szerinti jóváhagyása esetén. Ahol a szerződés a szerződés értékére hivatkozik, azon a tartalékkeret nélküli nettó összeg értendő.
   5. A teljesítés igazolásának alapjául az átadás-átvételi jegyzőkönyv szolgál. A Megrendelő részéről az egyedi szerződésben megjelölt kapcsolattartó vagy külön megjelölt teljesítésigazoló személy jogosult a teljesítésigazolás tekintetében eljárni.
   6. Megrendelő a Vállalkozót a teljesítésigazolás alapján megillető vállalkozói díját a Vállalkozó által kiállított számla alapján a Megrendelőhöz történő beérkezést követően, az egyedi szerződésben meghatározott fizetési határidőn belül átutalással fizeti meg a Vállalkozó által megjelölt bankszámlaszámra.
   7. A (rész)számla kiállításának feltétele minden esetben az adott (rész)teljesítésre vonatkozó teljesítésigazolás Megrendelő általi aláírása, ezen teljesítésigazolás minden esetben a (rész)számla mellékletét képezi.
   8. A Megrendelő elektronikus számla kiállításához hozzájárul.
5. **Szerződésszegés, biztosítékok**
   1. Amennyiben az egyedi szerződésben kötbér került kikötésre, arra az alábbi rendelkezések alkalmazandók:
6. A Vállalkozó késedelme esetén a Megrendelő késedelmi kötbérre jogosult, amelynek mértéke az eredménytelenül eltelt teljesítési határidőt követő minden késedelmesen eltelt nap után a szerződés szerinti nettó vállalkozási díj egyedi szerződésben meghatározott %-a, de összesen legfeljebb a szerződés értékének 25%-a. A részhatáridő csak az egyedi szerződés ilyen rendelkezése esetén kötbérterhes. A késedelmi kötbér esedékessé válik a késedelem megszűnésekor, vagy a maximális kötbérmérték elérésekor.
7. Ha a Vállalkozó hibásan teljesít, illetőleg jótállási (szavatossági) kötelezettségeinek teljesítésével késedelembe esik, hibás teljesítési kötbér fizetésére köteles, amelynek mértéke a szerződés alapján meghatározott, ennek hiányában a Megrendelő felszólításában megjelölt teljesítési határidő eredménytelen elteltét követő minden naptári nap után a szerződés szerinti nettó vállalkozási díj egyedi szerződésben meghatározott %-a, de összesen legfeljebb a szerződés értékének 25%-a. A hibás teljesítési kötbér esedékessé válik a hiba kijavításakor (hiányosság pótlásakor), vagy a maximális kötbérmérték elérésekor.
8. Amennyiben a szerződés teljesítése a Vállalkozónak felróhatóan, vagy egyébként az érdekkörébe tartozó okból meghiúsul (ideértve azt az esetet is, ha a Megrendelő áll el vagy mondja fel a szerződést a Vállalkozó felelősségi illetve érdekkörébe tartozó okból), a Vállalkozónak kötbérfizetési kötelezettsége keletkezik, amelynek mértékét a felek az egyedi szerződésben határozzák meg.
   1. A Vállalkozó az elvégzett munkára, a felhasznált, beszerelt, beépített anyagokra, eszközökre, berendezésekre az egyedi szerződésben meghatározott időtartamú jótállást vállal. Az egyedi szerződésben meghatározottaktól függetlenül, amennyiben jogszabály a Vállalkozó szolgáltatásra, annak részére, valamely felhasznált, beépített anyagra, eszközre, berendezésre hosszabb jótállást ír elő, vagy annak gyártója hosszabb jótállást nyújt, ez irányadó. A jótállási időszak az egyedi szerződés keretében elvégzett valamennyi munkára a sikeres záró átadás-átvételi eljárást dokumentáló jegyzőkönyv keltétől kezdődik.
   2. A jótállási vagy szavatossági hibajelentés alapján, annak kézhezvételétől számított 48 órán belül a Vállalkozó köteles helyszíni hibavizsgálatot tartani, és azt követő 24 órán belül állásfoglalását dokumentáltan közölni. Ebben a nyilatkozatban a Vállalkozó ismerteti azokat az intézkedéseket, amelyeket a hiba, hiányosság haladéktalan kiküszöbölése érdekében megtett, rögzítve a hiba, hiányosság megszüntetésének időpontját, határidejét is. A Megrendelő jogosult a Vállalkozó költségére mással elvégeztetni a javítást
9. amennyiben a Vállalkozó a bejelentett hiba, hiányosság kijavítását, pótlását ésszerű, de legfeljebb 15 napos (illetve amennyiben ez nem lehetséges, az állásfoglalásában alátámasztott indokolt) határidőn belül nem vállalja, vagy azt haladéktalanul nem kezdi meg, nem végzi el folyamatosan, vagy nem fejezi be határidőben,
10. ha a javítási, pótlási munka végzése során a körülmények arra engednének következtetést, hogy a teljesítés hibás lesz, akkor a fogyatékosság kiküszöbölésére tűzött megfelelő, de legfeljebb 3 napos határidő sikertelen eltelte után, illetve
11. amennyiben a jótállás vagy szavatosság keretében érvényesített igény teljesítési határidejének lejárta előtt valószínűsíthető, hogy a Vállalkozó a munkát csak számottevő késéssel tudja elvégezni.

A Megrendelő a javítás költségeinek megelőlegezésére nem köteles, így választása szerint jogosult a Vállalkozótól a hiba becsült értékének megelőlegezését vagy arra megfelelő biztosítékot követelni. Amennyiben a költségeket a Megrendelő megelőlegezi, az nem jelent lemondást a javítással, illetve annak mással történő elvégeztetésével kapcsolatos igényeiről. A hibák, hiányosságok javítási munkáinak elvégzésére a szerződés rendelkezései, így azok átvételére az átadás-átvétel szabályai is megfelelően alkalmazandók.

A Vállalkozó jótállási kötelezettsége nem terjed ki a termék természetes elhasználódásából, a rendeltetésellenes vagy hanyag kezelésből, üzemeltetésből, rongálásból, vagy bármely olyan egyéb behatásból eredő hibára vagy hiányosságra, amely miatt jelen szerződés vagy jogszabály alapján a Vállalkozót felelősség nem terheli. Mentesül a Vállalkozó jótállási kötelezettségei alól, ha a meghibásodás a Megrendelő, vagy az általa megbízott harmadik személy által végzett átalakítási, átszerelési vagy egyéb, a használati utasításba és a műleírásba ütköző tevékenységéből ered.

* 1. A Vállalkozó köteles folyamatosan teljeskörű felelősségbiztosítással rendelkezni, az alábbi feltételek szerint:

|  |  |
| --- | --- |
| Biztosítási időszak | a munkaterület átadásától a teljesítési véghatáridőt követő 30. napig |
| Kártérítési limit | az egyedi szerződésben meghatározott összeg káreseményenként |
| Önrész | legfeljebb 10% |
| Biztosított helyszín | munkaterület (azzal, hogy a megközelítési útvonalakon és a kapcsolódó építményrészekben okozott kárt is fedeznie kell) |
| Biztosított károk | a biztosítási időszakban valamennyi, a Vállalkozó, alvállalkozói és az érdekükben eljáró személyek által Megrendelőnek, illetve bármely harmadik félnek okozott személyi és a szolgáltatás tárgyában keletkező vagy egyéb dologi kár |
| Biztosítási események | valamennyi biztosítható építési és szerelési felelősségi kockázat |

A Megrendelő a felelősségbiztosítás fennállásáról bármikor jogosult azonnali igazolást, vagy annak észlelt meg nem felelése esetén kicserélését kérni. A Felek kifejezetten rögzítik, hogy a felelősségbiztosításra vonatkozó rendelkezések nem érintik a Vállalkozó közvetlen és korlátlan felelősségét az okozott kár megtérítésére.

* 1. Teljesítési vagy jótállási biztosíték kikötése esetén annak összegét az egyedi szerződés tartalmazza. A biztosíték rendelkezésre bocsátható a Megrendelő fizetési számlaszámára történő óvadéki befizetés, bankgarancia, banki kézfizető kezesség, biztosítási szerződés alapján kiállított – készfizető kezességvállalást tartalmazó – kötelezvény formájában, a jótállási biztosíték mindezek mellett – az egyedi szerződés ilyen rendelkezése esetén – az első esedékes (rész)számlából való visszatartás útján is (illetve amennyiben az a biztosíték összegét nem fedezi, a további esedékes számlákból). A biztosíték rendelkezésre bocsátása – a visszatartást kivéve – a munkaterület átadásáig esedékes. Bankgarancia tartalmazza a hitelintézet visszavonhatatlan kötelezettségvállalását arra vonatkozólag, hogy az alapjogviszony vizsgálata nélkül a bankgarancia összegéig terjedően kifizetést teljesít a kedvezményezett erre irányuló első felhívására, továbbá nem tartalmaz egyéb feltételt a lehívásra vonatkozóan. Az egyéb formában nyújtott biztosítékra a bankgaranciára vonatkozó szabályok megfelelően alkalmazandók. A teljesítési biztosíték lejárata nem lehet korábbi, mint a teljesítési véghatáridőt, a jóteljesítési biztosítéké a jótállási kötelezettség számított lejártát követő 30. nap. Amennyiben a kivitelezés – ténylegesen vagy a műszaki ellenőr nyilatkozata szerint előre láthatóan – késedelmet szenved, a biztosítékot megfelelően meg kell hosszabbítani illetve kicserélni, amelynek megtörténtéig a Megrendelő a kivitelezést felfüggesztheti vagy a biztosítékot lehívhatja (érvényesítheti) és a továbbiakban a lehívott összeget óvadékként kezelheti. A teljesítési biztosíték a Megrendelőnek a szerződésszegéssel okozott kárai és egyéb igényei, így különösen a kötbérek fedezetéül szolgál. A jótállási biztosíték a jótállási kötelezettségek elmulasztása, késedelme vagy nem megfelelő teljesítése esetén a Megrendelőt megillető igények fedezetéül hívható le. Megrendelői igénynek tekintendő a várható kijavítási, pótlási költség is azzal, hogy 30 napon belül a ténylegesen felmerült költségek alapján a lehívott összeggel el kell számolni. Az igénybe nem vett biztosítékot a Megrendelő a lejáratot követő 30 napon belül visszaszolgáltatja a Vállalkozó részére. Amennyiben az egyedi szerződésben nem került teljesítési biztosíték kikötésre, ugyanakkor a teljesítés körülményei jelentős költséggel, kárral illetve a kötbérek érvényesíthetőségével fenyegetnek, a Megrendelő – elállási jogának gyakorlása helyett – megfelelő teljesítési biztosítékot követelhet, amelyre a jelen pont szabályai irányadók azzal, hogy a Megrendelő egyéb formában nyújtott biztosítékot is elfogadhat.
  2. A Felek rögzítik, hogy bármely nem szerződésszerű teljesítés jogi fenntartás nélküli elfogadása a Megrendelő részéről nem értelmezhető joglemondásként azon igényről, amelyeket a Megrendelő szerződésszegés esetén érvényesíthet.
  3. Amennyiben a Vállalkozó valamely lényeges kötelezettségét megsérti, és a jogsértő magatartással, mulasztással felszólítás ellenére sem hagy fel, vagy annak következményeit felszólítás ellenére sem küszöböli ki haladéktalanul, a Megrendelő jogosult a munkavégzést azonnali hatállyal felfüggeszteni (megtiltani) mindaddig, amíg a Vállalkozó a szerződésszerű teljesítésre megfelelő biztosítékot nem nyújt, vagy a Vállalkozó a szerződésszegés jogkövetkezményeit el nem hárítja. A Felek kifejezetten rögzítik, hogy amennyiben a felelős műszaki vezető a kooperáción vagy egyeztetésen személyesen nem jelenik meg, és kompetens, teljes jogkörű helyettesítéséről sem gondoskodik, a Megrendelő előzetes felszólítás nélkül jogosult a kivitelezési munkákat a következő kooperáció, illetve egyeztetés időpontjáig felfüggeszteni. A felfüggesztésre szintén előzetes felszólítás nélkül kerülhet sor, amennyiben a Vállalkozó az ellenőrzés feltételeit nem biztosítja, vagy az élet- és vagyonbiztonságot veszélyezteti. A felfüggesztés időtartama a teljesítési határidőkbe beleszámít, azaz azok meghosszabbodását nem eredményezi. A Vállalkozó az ezen jogcímen elrendelt felfüggesztéssel összefüggésben igényt (így különösen díj- illetve költségelszámolási vagy kártérítési igényt) a Megrendelővel szemben nem érvényesíthet.

1. **Az egyedi szerződés módosítása, megszűnése**
   1. Az egyedi szerződés módosítása érvényesen írásban történhet.
   2. A Megrendelő – a jogszabályban meghatározott eseteken túl – jogosult a szerződéstől elállni illetve azt felmondani, ha a Vállalkozó ellen csődeljárás vagy felszámolási eljárás indul, bíróság a Vállalkozó fizetésképtelenségét mondja ki, a Vállalkozót a kivitelezői nyilvántartásból törlik, a tevékenységének folytatásához szükséges jogosultságát, engedélyét elveszti, adószámát felfüggesztik vagy törlik.
   3. A Felek az Egyedi szerződést a másik fél súlyos, vagy ismételt szerződésszegése esetén a másik félhez intézett egyoldalú, írásbeli nyilatkozattal, azonnali hatállyal felmondhatják, illetve a teljesítés megkezdése előtt attól elállhatnak. A Megrendelő részéről azonnali hatályú elállásra illetve felmondásra adhat okot különösen:
2. a Vállalkozó ismételt vagy visszaélésszerű késedelmes vagy hibás teljesítése, illetve ha a teljesítés során nyilvánvalóvá válik, hogy a Vállalkozó a szolgáltatást csak számottevő késéssel, illetve hibásan tudja elvégezni;
3. amennyiben Vállalkozó késedelme a 15 naptári nap időtartamot meghaladja (vagy fix határidő esetén a teljesítési határidő lejárt);
4. ha a Vállalkozó a Megrendelővel nem működik fokozottan együtt, valamely jogát visszaélésszerűen gyakorolja, ideértve azt is, ha teljesítése során a Megrendelő szolgáltatásainak lehetőség szerint zavartalan nyújtásához, tevékenységének ilyen módon való végzéséhez fűződő érdekét nem veszi figyelembe;
5. a Vállalkozó más jogviszony keretében súlyos vagy ismételt szerződésszegést követ el a Megrendelővel szemben vagy szerződésen kívül okozott kárának megtérítésére vonatkozó kötelezettségét nem teljesíti, vagy vele több jogviszony tapasztalatai alapján egyéb okból lehetetlenül el az együttműködés;
6. ha a Vállalkozó a jelen szerződés megkötését követően beállott körülmény folytán már nem minősül a nemzeti vagyonról szóló 2011.évi CXCVI. törvény 3§ (1) bekezdés 1. pontja szerinti átlátható szervezetnek.
   1. A Megrendelő ha szükséges, olyan felmondási időt is meghatározhat, amely lehetővé teszi, hogy az egyedi szerződéssel érintett feladata ellátásáról gondoskodni tudjon.
   2. Az Egyedi Szerződés bármilyen okból történő megszűnése esetén a Felek kötelesek haladéktalanul elszámolni egymással, és a Vállalkozó köteles haladéktalanul elhagyni és rendeltetésszerű állapotban visszaszolgáltatni a Megrendelőnek a teljesítés helyét, illetve a Vállalkozó köteles haladéktalanul elszállítani a teljesítés helyén található, saját tulajdonában vagy használatában alatt álló eszközeit.
7. **Vegyes rendelkezések**
   1. A tárgyi jogviszonnyal kapcsolatos valamennyi nyilatkozatot a Felek írásban (postai vagy elektronikus úton közölve) kötelesek megtenni. Az írásbeli nyilatkozatok akkor is szabályszerűen közöltnek tekintendők, ha a címzett az átvételt megtagadta, vagy a küldeményt nem vette át. Ilyen esetben a kézbesítés időpontja az átvétel megtagadásának napja, illetve a kézbesítés eredménytelen megkísérléséről szóló postai jelentés napja.
   2. A Felek a jogviszonyuk kapcsán tudomásukra jutott adatokat üzleti titokként, bizalmasan kötelesek kezelni.
   3. A Vállalkozó tudomásul veszi, hogy hatóságok, egyéb állami és támogatást nyújtó szervezetek vizsgálhatják a szerződést és annak teljesítését, amely ellenőrzések során a Vállalkozó és közreműködői együttműködésre kötelesek.
   4. Felek az egyedi szerződésből eredő vitáikat mindenekelőtt békés úton kísérlik meg rendezni. Amennyiben a Felek között vita merül fel, és szakértő igénybevétele, vagy szakvélemény beszerzése mellett döntenek, annak költségeit olyan arányban kötelesek a felek megtéríteni, amilyen arányban az álláspontjukat a szakvélemény nem támasztotta alá.
   5. A Megrendelő cégjegyzékbe bejegyzett, hatályos adatait (amennyiben a Vállalkozó a cégjegyzékbe bejegyzésre került) a Megrendelő a www.e-cegjegyzek.hu weboldalon megtekintette.